Mnajdra

Mnajdra (kiejtve imnajdra) egy Málta szigetének nyugati partján, Qrendi külterületén, a Ħaġar Qim templom közelében álló, három templomromból álló megalitikus komplexum. A templomok két szinten helyezkednek el egy félkör alakú udvar körül és három különböző időszakban épültek. A legrégebbi templom a Ġgantija-szakaszban (i. e. 3600-3200), a másik két templom a Tarxien-szakasz (i. e. 3150-2500) elején, illetve közepén épült. Ismertetés A három templom egy közös, 30 méter hosszú ovális udvarról nyílik. Az első, háromívű alaprajzzal rendelkező templom a legkisebb, alaprajza alapján a Ġgantija-szakaszban épülhetett. Mai falai rekonstrukciók, csak a torba padló maradt fenn. A másik két templom alaprajzára a későbbi, két ívpáras elrendezés jellemző. A harmadik templom homorú homlokzata nagyrészt érintetlenül megmaradt. A hátsó jobb oldali helyiség – valószínűleg egy „orákulumszoba” - falában nyílások találhatók, a papok jövendőmondás közben feltehetően a mögötte lévő, a templomon kívülről megközelíthető titkos szobákban rejtőzködtek. A másik oldalon a fal teteje befelé szűkül, főként ezen alapul a templomok gerendákkal vagy kőtömbökkel való fedésének elmélete. A templomok belső díszítését főleg az apró fúrt lyukak jelentik a köveken. A középső templomot később, egy teraszon építették a kettő közé. Mai állapota döntően rekonstrukció. Jelentős emléke az egyik függőleges sziklába karcolt kis templomábrázolás, ez a mindössze három fennmaradt templomábrázolás (a másik kettő két apró makett) egyike. A templomok elrendezésére jellemző, hogy a téli napfordulón a felkelő nap pontosan a bejárat vonalában süt be az épületbe. A épülettől keletre néhány kisebb helyiség romja is megtalálható, ezek funkciója ismeretlen. Modern kori története Ħaġar Qimhez hasonlóan a britek az 1830-as években "kitakarították" a romot, ám szerencsére innen néhány emlék mégis megmaradt, bár eredeti helyükről nem készült feljegyzés. Megközelítés és látogatás Autóval Valletta felől Żurrieq-n, észak és nyugat felől Siġġiewi-n keresztül közelíthető meg. A parti útnál tábla jelzi a romok helyét, de a sátortető is messziről látszik. Autóbusz-összeköttetése van a repülőtér és Rabat felől (201). A két templom közösen látogatható. Lásd még Málta megalitikus templomai Qrendi Források és szakirodalom Azzopardi, Aldo E (1995). Malta und seine Inseln (német nyelven). PLURIGRAPH. ISBN 88-7280-056-0. Bahn, Paul G (2002). A régészet világatlasza. Budapest: Kossuth Kiadó. ISBN 963-09-4372-7. Cilia, Daniel (2004). The megalithic temples of Malta (angol nyelven).. 2007-ben megjelent a könyv rövidített, internetes változata. Diamond, Jim (2006). Malta temples (angol nyelven). Freeden, Joachim von (1993). Malta und die Baukunst seiner Megalithtempel (német nyelven). ISBN 3-534-11012-9. Trump, David H (2008). "Temples". Malta. Prehistory and temples (angol nyelven) (3. kiadás ed.). Midsea Books. 148–151. o. ISBN 99909-93-94-3. : Check |isbn= value: checksum (súgó) További irodalom Balfour, M. Titokzatos megalitok. Hajja és Fiai. ISBN 9638540427. Duroselle, J. B. (1990). Európa népeinek története. Officina Nova. Mohen, J. P. (1999). Standing Stones. New Horizons (angol nyelven). Thames & Houdson. ISBN 0-500-30090-9. Moldoványi, Ákos (1996). Málta. Budapest: Panoráma. ISBN 963-243-810-8. Külső hivatkozások Pictures of Mnajdra (angolul) Heritage Malta's Mnajdra site (angolul) http://www.sacred-destinations.com